An Ciste Infheistíochta Gaeilge
Céim 2 
Clár Forbartha Caipitil
TREOIRNÓTAÍ LE HAGHAIDH FOIRMEACHA IARRATAIS

Is ciste forbartha caipitil é An Ciste Infheistíochta Gaeilge (An Ciste). 
Ní thabharfar deontais níos mó ná 50% de chostais an Tionscadail nó £250,000 an t-iarratasóir (gach costas san áireamh).
Ní amharcfaidh An Ciste ach ar iarratais ó eagraíochtaí san earnáil dheonach agus pobail, ag a bhfuil bunreacht Gaeilge, stádas carthanachta (nó stádas carthanachta ar feitheamh) agus cuntas teiste cruthaithe de chur chun cinn na Gaeilge. 
I measc na dtionscadal caipitil ar gá dóibh riachtanas nó deis a chomhlíonadh agus a chaithfear a sholáthar trí mheán na Gaeilge, tá: 
· Tionscadail Ealaíon agus Cultúir.
· Ionaid Ghaeilge do Theaghlaigh.
· Áiseanna Cultúrlainne 
· Tionscadail forbartha pobail.
Ní féidir leis An Chiste ach Costais Chaipitil Tionscadail a mhaoiniú agus ní féidir leo costais oibríochta ná costais reatha ar bith a mhaoiniú.  Tabharfar tús áite do thionscadail chaipitil ar féidir leo inmharthanacht fhadtéarmach a léiriú agus cistí caipitil agus oibríochta a mhealladh ó réimse foinsí eile. 
Caithfidh tionscadail na nithe seo a leanas a léiriú;
1) Comhpháirtíocht agus comhoibriú: - le grúpaí/comhlachtaí eile Gaeilge ag leibhéal áitiúil, réigiúnach agus náisiúnta.
2) Forbairt Chultúrtha: - cur chun cinn na Gaeilge agus dul chun cinn cultúrtha agus sóisialta na teanga.
3) Ionchuimsitheacht: - cur chun cinn an chomhionannais deiseanna.
4) Giaráil: - an cumas chun acmhainneacht tiomsaithe airgid eile agus maoiniú caipitil ó ghníomhaireachtaí eile a uasmhéadú.
5) Comhlántacht:- cinnte a dhéanamh de nach ndéanfaidh tograí aithris ar sholáthar atá ann cheana féin i gceantar ar leith, agus nach gcuirfear iad in áit an tsoláthair sin, ná an soláthar a chur as áit.
6) Inbhuanaitheacht: - a bheith bainte le gníomhaíochtaí agus tionscnaimh fhadtéarmacha a chuireann le hinbhuanaitheacht shóisialta agus gheilleagrach, cruthú fostaíochta san áireamh. 
Aithníonn An Ciste nach mbeidh gach tionscadal inmharthana ar bhonn eacnamaíoch ó ioncam an tionscadail amháin agus beidh tiomsú airgid de dhíth ar chuid acu ó fhoinsí eile.  I gcásanna mar seo, beidh ar iarratasóirí a léiriú go bhfuil an cumas acu na costais oibríochta a bheas de dhíth a bhailiú lena dtionscadal a dhéanamh inbhuanaitheach go fadtéarmach.  
Na rudaí is féidir linn a mhaoiniú.
· Costais cheannaigh an tsuímh (má bhíonn pacáiste maoinithe in áit leis an fhorbairt a dhéanamh)
· Costais tógála fá choinne foirgneamh nua
· Costais athchóirithe
· Costais réamhthógála, lena bhféadfaí a áireamh m.sh, Táillí gairmiúla agus foirne deartha. 
· Amharcfar ar chostais ghairmiúla ghaolmhara neamh-chúlghabhálacha mar chuid den iarratas iomlán. 
Ní mhaoineoidh muid píosaí trealaimh nach mbaineann go díreach le costais athchóirithe / tógála.
Moltar d’iarratasóirí an dóigh ar fhiosraigh siad gach foinse maoinithe dá dtionscadal ar leith a phlé agus a léiriú.  Ar an dóigh seo is féidir an maoiniú atá ar fáil ón Chiste a uasmhéadú chun maoiniú eile tábhachtach a ghiaráil d’earnáil na Gaeilge.   
Ba chóir d’iarratasóirí teagmháil a dhéanamh leis An Chiste roimh ré le plé a dhéanamh ar fhoinsí féideartha eile fá choinne maoiniú dá smaointe tionscadail sula gcuirfidh siad iarratas iomlán isteach. 
Ní amharcfaidh An Ciste ar iarratais ach ó eagraíochtaí san earnáil dheonach agus pobail, ag a bhfuil cuntas teiste cruthaithe de chur chun cinn na Gaeilge. 
IARRATASÓIRÍ NEAMH-INCHÁILITHE
Ní mhaoineoidh An Ciste tionscadail atá, dar leo, ina bhfreagracht reachtúil don rialtas áitiúil nó lárnach. I measc na n-iarratasóirí neamh-incháilithe tá;
· Gnólachtaí Príobháideacha 
· Institiúidí Oideachais 
· Scoileanna 
· Daoine Aonair
· Grúpaí nach bhfuil doiciméad rialaithe acu a chuireann an Ghaeilge chun cinn GO PRÍOMHA agus cuntas teiste fadtéarmach cruthaithe de chur chun cinn na Gaeilge.
Ní smaoineoidh An Ciste ar iarratasóirí tríú páirtí ná ar iarratais ó chuibhreannais. 
TIONSCADAIL NEAMH-INCHÁILITHE
· Tionscadail a chruthaíonn díláithriú eacnamaíoch
· Tionscadail chaipitil nuair nach bhfuil an Ghaeilge lárnach in éiteas na heagraíochta agus úsáid an fhoirgnimh. 
· Maoiniú cúlghabhálach
· Miondíol & Tráchtáil (ach amháin mar chuid de thionscnaimh atá bainte leis an scéim athnuachana a ghineann ioncam)
· Tithe cónaithe príobháideacha 
· Tionscadail a bhfuil drochthionchair acu ar an chomhshaol
· Cumainn Óige neamhspleácha agus Áiseanna don Aos Óg atá maoinithe ag an ÚO.
· Tionscadail a bhaineann GO PRÍOMHA le hoidhreacht nó caomhnú. 
· Tionscadail atá faoi chúram na Roinne Oideachais agus / nó Seirbhísí Sláinte agus Sóisialta GO PRÍOMHA agus / nó eagraíochtaí eile a mhaoiníonn an Ghaeilge 
Seans go rachaidh An Ciste i dteagmháil le Rannta Rialtais agus comhlachtaí eile cistiúcháin le plé a dhéanamh ar bhailíocht na n-iarratas atá curtha isteach. 
Tá An Ciste ag iarraidh a bpróiseas cinnteoireachta a dhéanamh chomh trédhearcach agus is féidir agus leag siad amach réimse critéar a measfar gach tionscadal ina leith. Cuideoidh sé seo le hiarratasóirí aghaidh a thabhairt ar chritéar áirithe ina bhfoirm iarratais. 
Mar réamhriachtanas, caithfear a léiriú i ngach iarratas go bhfuil gá/deis ann agus tacaíocht don tionscadal i gceantar críochnúil. 
Beidh cinnteoireacht bunaithe ar mheasúnacht An Chiste ar na critéir seo a leanas. Léirítear fosta an t-ualú a bhaineann le gach ceann de na critéir seo agus an tionscadal iomlán á mheas: 
· Caighdeán na n-Aschur um Chur Chun Cinn na Teanga sa tionscadal agus líon na nGaeilgeoirí/na bhfoghlaimeoirí Gaeilge a bhainfidh leas as - 30% den scór iomlán. 
· Inbhuanaitheacht fhadtéarmach an tionscadail, líon agus caighdeán na bpost inbhuanaithe a chruthófar do Ghaeilgeoirí san áireamh - 30% den scór iomlán. 
· Cost-éifeachtúlacht a bhaineann le giaráil/maoiniú breise comhardaithe don tionscadal ó fhoinsí eile - 15% den scór iomlán.  
· Inseachadtacht agus caighdeán bainistithe an tionscadail (margaíocht agus bainistíocht riosca srl.)  15% den scór iomlán
· Leibhéal an chomhoibrithe le daoine aonair, gnólachtaí agus eagraíochtaí eile in earnáil na Gaeilge - 10% den scór iomlán. 
AN DÓIGH LE HIARRATAS A DHÉANAMH
Caithfidh iarratasóirí foirm léirithe spéise a chur isteach ar dtús sula ndéanann siad iarratas iomlán. I ndiaidh duit foirm léirithe spéise a chur isteach, rachaidh fostaí de chuid An Chiste i dteagmháil leat leis an tionscadal a phlé agus comhairle is cuidiú a thabhairt maidir leis an iarratas iomlán a chomhlánú.  Níl cead stocaireacht dhíreach a dhéanamh le comhaltaí boird An Chiste.   
Maidir le measúnacht ar an iarratas, is cinneadh críochnaitheach é cinneadh an bhoird. 
Cuir Foirmeacha Iarratais Comhlánaithe chuig An Ciste Infheistíochta Gaeilge, Cultúrlann Uí Chanáin 37 Mórshráid Shéamais, Doire, BT48 7DF. 
Déanfar iarratais a mheas, nuair is féidir, taobh istigh de thrí mhí má chuirtear an fhaisnéis ar fad isteach.  
Ba chóir na doiciméid bhunaidh seo a chur le hiarratais, más bainteach: 
· Cóip chrua den fhoirm iarratais chomhlánaithe, sínithe de réir mar is cuí.
· Árachais Dliteanais Phoiblí
· Plean Mionsonraithe d’Aschur Teanga le cuntas teiste agus le plean
· Sainchuntais Phoist de phoist a chruthófar nó a choinneofar a léiríonn na leibhéil chumais a bheas de dhíth sa Ghaeilge labhartha agus scríofa.
· Doiciméad Rialaithe  - Bunreacht nó Meamram & Airteagail Chomhlachais
· Iarrtar ort liosta a chur ar fáil de shonraí teagmhála agus ról gach comhalta Boird agus gach ball foirne atá bainte leis an eagraíocht. 
· Caithfidh an cuntas bainc a bheith in ainm na heagraíochta iarrthaí mar aon leis na ráitis bhainc do na 12 mhídheireanacha. 
· Cuntais sínithe iniúchta agus miontuairiscí sínithe ón CCB is déanaí a bhí ag an eagraíocht. Má tá na cuntais iniúchta níos sine ná bliain, iarrtar ort Cuntais Bhainistíochta atá suas chun dáta a chur isteach.  
· Teastas Ceada Pleanála nó iarratas ar feitheamh
· Iarrtar ort cóip de na meastacháin ar chostais ghairmiúla ó Shuirbhéir Cainníochta a chur isteach
Tabhair do d’aire:
· Má éiríonn le d’iarratas, beidh ort clár forbraíochta agus an caiteachas a bhfuiltear ag súil leis don obair chaipitil a thabhairt.
· Má éiríonn le d’iarratas ar mhaoiniú, beidh an t-iarratas faoi réir nósanna imeachta soláthair An Chiste agus ar cheapacháin na bhFoirne Deartha atá bainte leis na tograí.
· Nuair atá maoiniú faofa do thionscadail tógála caipitil, déanfar íocaíocht go cúlghabhálach i gcéimeanna de réir mar a chuirtear sonraisc isteach. 
C.1
Sonraí an Iarratasóra 
Iarrtar ort ainm dlíthiúil iomlán na heagraíochta a chur isteach, chomh maith le dáta bunaithe na heagraíochta agus sonraí eile de réir mar atá léirithe. 

C.2    Sonraí an Tionscadail

(a) Cuir isteach an t-ainm a bhfuil tú ag iarraidh a thabhairt ar do thionscadal

(b) Mínigh do thionscadal chomh gonta agus is féidir 

(c) Cuir isteach an méid cúnaimh a bhfuil tú a lorg i bpuint steirling

(d) Féinmhínitheach
C.3
Cur Síos ar an Eagraíocht
(a) Cuir tic de réir mar is cuí
(b) - (d) Féinmhínitheach
Iarrtar ort liosta a chur ar fáil de shonraí teagmhála agus ról gach comhalta Boird agus gach ball foirne atá bainte leis an eagraíocht. 
C.4      Maoiniú Roimhe Seo
(a) Iarrtar ar an duine/an eagraíocht sonraí a thabhairt faoi gach iarratas a cuireadh chuig comhlachtaí eile cistithe le cúig bliana anuas agus a chur in iúl cé acu a d’éirigh leo.  Tá sé tábhachtach go háirithe, a chur in iúl cé acu a bhí maoinitheoirí eile ann do do thionscadal agus litreacha tairisceana in áit. 
C.5
Aidhmeanna agus Cuspóirí an Tionscadail
a) Ba chóir duit aidhmeanna agus cuspóirí soiléire do do thionscadal a chur ar fáil.  
Iarrtar ort cur síos gonta a dhéanamh ar do thogra agus príomhaidhmeanna agus príomhchuspóirí an tionscadail a lua. Cuir na príomhspriocanna san áireamh agus an t-achar ama leis an tionscadal a sholáthar.  Déan cur síos ginearálta fosta ar an tionscadal / na nithe a bhfuil maoiniú de dhíth ort faoina gcoinne.
b) Iarrtar ort achoimre a thabhairt ar an dóigh a ndéanfaidh an tionscadal foghlaim agus úsáid na Gaeilge sa phobal, agus sa tsaol ghnó agus phoiblí a chur chun cinn, agus an dóigh a dtacóidh sé leo. Beidh ort Plean Aschuir Teanga a dhéanamh fosta bunaithe ar an fhaisnéis a iarradh ar an teimpléad Aguisín 1. 
c)  Ba chóir duit an gá nó an deis don tionscadal a chur in iúl go soiléir, mar shampla: mionsonraí faoi na sonraí socheacnamaíocha sa cheantar atá faoi chaibidil, leibhéal na gníomhaíochta Gaeilge agus bearna atá sa tsoláthar faoi láthair. Bí chomh sonrach agus is féidir mar tá seans ann go mbeidh an fhaisnéis seo mar chuid de mheastóireacht neamhspleách/cás gnó le do thogra tionscadail a mheas. 
Tabhair a oiread fianaise agus is féidir agus cuir cáipéisí tacaíochta leis, ar nós litreacha tacaíochta, leis an iarratas, má tá siad ar fáil. Tá sé tábhachtach tacaíocht don tionscadal ó eagraíochtaí eile comhlántacha a léiriú.
Mar chuid den mheasúnú ar an iarratais, déantar cinnte de nach bhfuil an togra mar dhúbláil agus nach bhfuil baint aige le díláithriú gníomhaíochtaí.
d) Ní mór duit sonraí a thabhairt faoi na scileanna agus an taithí atá agatsa nó ag d’eagraíocht a chuideoidh leat an tionscadal atá beartaithe a sholáthar agus a bhainistiú. Déan trácht go háirithe ar an taithí ghinearálta maidir le bainistíocht, margaíocht agus airgeadas, agus oiliúint chuí ar bith a rinneadh nó cáilíochtaí atá bainte amach ag d’fhoireann. Cuir a oiread mionsonraí agus is féidir ar fáil.
e) Comhpháirtíocht/Comhobair: Tabharfar tús áite do thionscadail ar féidir leo obair chomhpháirtíochta le heagraíochtaí eile Gaeilge a léiriú, agus úsáid an bhonneagair chaipitil ag eagraíochtaí éagsúla Gaeilge.   
f) Aschuir Eacnamaíocha:
· Poist Chruthaithe - tá sé seo ag déanamh tagairt do phoist a chruthófaí mar thoradh díreach ar an infheistíocht.  Ní féidir poist atá ann cheana féin a chur san áireamh.     
· Poist Choinnithe - tá sé seo ag déanamh tagairt do phoist atá ann cheana féin agus an dóigh a gcuideoidh an infheistíocht leis na poist seo a choinneáil.  
· Glanmhéadú ar an Ioncam - tá sé seo ag déanamh tagairt don ghlanmhéadú ar an ioncam a ghinfear ó ghníomhaíochtaí mar thoradh díreach nó indíreach ar an tionscadal atá beartaithe.    
g) Roghanna Eile: Caithfidh tú a léiriú gur smaoinigh tú ar roghanna eile níos saoire leis an tsoláthar chéanna a dhéanamh. 
C.6
Costas Iomlán an Tionscadail & Briseadh Síos ar an Mhaoiniú atá de Dhíth


Chun giaráil na gcistí eile isteach san earnáil a uasmhéadú, ní mhaoineoidh An Ciste níos mó ná 50% de chostais iomlána an tionscadail chaipitil le teorainn de £250,000 ar ranníocaíocht an Chiste. 
a) Sonraigh costas iomlán an tionscadail atá á mholadh agat. Ceangal briseadh síos mionsonraithe ar chostas caipitil an tionscadail atá beartaithe fosta, costais feistithe san áireamh. Bíodh táillí gairmiúla, táillí reachtúla agus gach costas a bhaineann leis an tionscadal caipitil san áireamh le gach costáil.   
b) Sonraigh cá mhéad atá tú ag iarraidh ó Chiste Caipitil na Gaeilge.
Sonraigh cá mhéad maoinithe eile a bheas agat don tionscadal. Dá mhéad maoinithe eile atá ann (i. giaráil), is amhlaidh is fearr a bheas do scór faoin chritéar seo.

C.7 
Inbhuanaitheacht Eacnamaíoch

Ba chóir d’iarratasóirí machnamh láidir a dhéanamh ar na sruthanna ioncaim is dócha a ghinfear (agus na costais reatha a thabhófar) mar thoradh ar an infheistíocht chaipitil ina dtionscadal.  Ba chóir sruthanna ioncaim agus costais thabhaithe a rangú a oiread agus is féidir agus d’fhéadfaí scarbhileoga breise a sholáthar lena léiriú gur barúlacha réalaíocha iad.  I gcas na dtionscadal níos mó, seans go n-iarrfaidh An Ciste go gcuirfí tacar mionsonraithe de réamh-mheastacháin airgeadais nó plean gnó mionsonraithe ar fáil.  Má tá plean gnó ullmhaithe cheana féin, iarrtar ort cóip a chur ar fáil agus mura bhfuil, cuirfidh An Ciste in iúl duit má tá sé seo de dhíth a luaithe agus a bheidh machnamh déanta ar an iarratas.  
C.8
Bainistíocht/Amscála an Tionscadail
(a) Tabhair dátaí réalaíocha measta le tús a chur leis an obair ar an tionscadal agus cá huair is dócha a bheas an obair críochnaithe.  Beidh inseachadacht na scéime tábhachtach maidir le scóráil na n-iarratas ar dheontais agus “Staid Ullmhachta” an tionscadail. 
(b) Taithí: Tabhair a oiread sonraí agus is féidir leat fá dtaobh duit féin agus fá dtaobh de thaithí agus eolas d’eagraíochta maidir le tionscadail chaipitil a bhainistiú. Is féidir leis seo a bheith mar ghrúpa nó mar thaithí agus eolas do dhaoine aonair taobh istigh de do ghrúpa.

C.9 
Bainistíocht & Oibríochtaí

Thiocfadh leis a bheith úsáideach roinnt nótaí beathaisnéise de d’eagraíocht a sholáthar mar aon le cairt bhainistíochta/oibríochtaí tháscach a thaispeánann cé atá freagrach as soláthar an tionscadail ar leibhéal straitéiseach, ar bhonn laethúil agus amach anseo. 
C.10
Margaíocht

Ba chóir duit a léiriú an dóigh a bhfuil sé de rún agat do thionscadal a chur chun cinn d’úsáideoirí ionchasacha.  
C.11
Rioscaí
Cuir in iúl aon réimse riosca nach rachfar ar aghaidh leis an tionscadal nó nach mbainfear amach a chuspóirí mar a bhí beartaithe dá bharr. Mínigh an dóigh a ndéanfar a leithéid de rioscaí a bhainistiú agus a íoslaghdú. 
C.12
Formheas Reachtúil
Abair linn má tá teagmháil déanta agat leis na húdaráis ábhartha le fáil amach cad iad na formheasanna reachtúla atá de dhíth leis an tionscadal atá beartaithe a fhorbairt, más cuí, agus an bhfuil an formheas riachtanach á lorg nó faighte.  Má tá iarratas déanta ar cheaduithe nó formheasanna, tabhair uimhir thagartha agus an dáta ar a bhfuil tú ag súil le cinneadh a fháil. Caithfear Formheasanna Reachtúla ar bith atá ceadaithe do do thionscadal a chur ar fáil ar mhaithe le cigireacht amach anseo.
C.13
Úinéireacht
Cuir in iúl an bhfuil an láithreán/foirgneamh ina mbeidh an tionscadal suite faoi úinéireacht nó ar léas ag d’eagraíocht. Más léasacht atá ann, cuir in iúl fad an téarma nach bhfuil caite.
Bíonn muid ag súil, de ghnáth, le léas táscach 40 bliain ar a laghad nach bhfuil caite.
C.14
Pleanáil Gnó
Má tá Plean Gnó/Meastóireacht Eacnamaíoch ullmhaithe agat, iarrtar ort cóip de a chur le d’fhoirm iarratais.
C.15
Comhionannas Deiseanna
Caithfidh iarratasóirí machnamh cuí a dhéanamh ar chomhionannas agus dea-chaidrimh a chur chun cinn mar chuid dá dtionscadal.
Ba chóir go mbeadh tagairt sna hiarratais do Alt 75 den Acht um Thuaisceart Éireann (1998): A chuireann comhionannas deiseanna chun cinn idir: daoine atá difriúil maidir le creideamh, barúil pholaitiúil, cine, aois, stádas pósta nó claonadh gnéis; fir agus mná; daoine faoi mhíchumas agus daoine nach bhfuil; agus daoine a bhfuil cleithiúnaithe acu agus daoine nach bhfuil.
Is féidir le hiarratasóirí tagairt a dhéanamh fosta don Chairt Eorpach um Theangacha Réigiúnacha agus Mionlaigh 
C.16
Eolas Breise
Iarrtar ort eolas breise ar bith a thabhairt a bhaineann le hábhar agus a chuideodh le d’iarratas, dar leat, ar leathanaigh eile agus cuir lipéad orthu de réir mar is cuí.

Dearbhú

Iarrtar ort an dearbhú agus an t-eolas RABHAIDH go cúramach. Cuir tic sa bhosca dearbhaithe.
Sínigh an t-iarratas agus cuir dáta leis.
Eolas Breise d’Iarratasóirí
1.
Iarratasóirí Rathúla agus Foilsiú na Sonraí
Má éiríonn le d’iarratas agus má bhronntar maoiniú ar do thionscadal, tabhair do d’aire go bhfoilseoidh muid sonraí faoin tacaíocht airgeadais a bhronntar/a íoctar do thairbhithe ar ár suíomh gréasáin agus inár dTuarascáil Bhliantúil. Áireofar leis seo ainm an tairbhí, a bhaile poist, a chód poist agus méid iomlán na tacaíochta airgeadais a fhaigheann an tairbhí ó Chiste Forbartha Caipitil na Gaeilge.
2. 
Aitheantas a Thabhairt don Mhaoiniú 
Rachaidh an eagraíocht i gcomhairle leis An Chiste maidir le haitheantas a thabhairt don mhaoiniú ar gach eolas agus poiblíocht a bhaineann leis an fhoirgneamh nua, le linn an chláir oibreacha agus ar an fhoirgneamh féin agus nuair a bheidh sé críochnaithe. Beidh An Ciste ag súil le haitheantas don mhaoiniú ar gach leagan clóite / leictreonach den phoiblíocht do gach comhfhreagras agus gach imeacht amach anseo. 
3.
Iarratais Tionscadail a Fhaomhadh
Déanfar an t-iarratas a mheas de réir na gcritéar roghnaithe atá socraithe ag Bord an Chiste Infheistíochta Gaeilge.  Déanfar tionscadail a chomhlíonann na critéir a mheas fá choinne cúnamh airgeadais ar bhonn iomaíoch, agus má fhaomhtar iad, eiseofar Litir Thairisceana ina leagfar amach téarmaí agus coinníollacha an chúnaimh.
4.      Comharthaíocht

Measann An Ciste gur ghné thábhachtach de thionscadal iomlán ar bith í comharthaíocht sheachtrach agus inmheánach. Tá sé thar a bheith tábhachtach go gcuirtear dearadh agus na costais ina leith san áireamh ón tús. 
5.
Éilimh agus Íocaíochtaí
Leagfar amach na mionsonraí sa Litir Thairisceana ar leith.
6.
Sárú Coinníollacha
Cuirtear i gcuimhne d’iarratasóirí aird ar leith a thabhairt ar na coinníollacha atá leagtha amach sa Litir Thairisceana, mar thiocfadh dó go dtarraingeofar siar deontas ar bith atá bronnta agus agus go mbeidh aisghlámadh ann mar gheall ar shárú ar bith ar na coinníollacha seo.
7.
Monatóireacht agus Luacháil

Is gá monatóireacht agus luacháil a dhéanamh ar gach tionscadal ar bhonn rialta agus foirmiúil, chun úsáid éifeachtach an mhaoinithe a chinntiú.  Déanfar monatóireacht trí úsáid a bhaint as nósanna imeachta tuairiscithe comhaontaithe agus seiceálacha samplacha.    Cuirfear torthaí na nósanna imeachta monatóireachta le luacháil ar thionscadail a fhoilseofar gach bliain le tionchar na hinfheistíochta ar phobal na Gaeilge i dTuaisceart na hÉireann a léiriú.  
Aguisín 1
PLEAN ASCHUIR TEANGA
Tabhair sonraí faoi aschuir theanga an tionscadail.  Beidh ar iarratasóirí a léiriú go mion an dóigh a bhfuil sé beartaithe acu na haschuir theanga a sheachadadh sa dóigh go mbeidh siad chomh réalaíoch agus is féidir.  Seans go n-iarrfar ar iarratasóirí tuilleadh sonraí a thabhairt faoi na gnéithe pleanála teanga dá dtionscadal i ndiaidh an iarratais.  
a) Cur síos ar an ghníomhaíocht a sholáthrófar
b) Cé a bhainfidh leas as?
c) Aschur teanga - cad é mar a chuirfidh sé seo an teanga chun cinn
d) Líon na ndaoine a bhainfidh leas as
e) Spriocdhátaí/spriocanna agus garspriocanna
f) An dóigh a ndéanfar torthaí a mheas
Má éiríonn leis an iarratas, beidh ar an iarratasóir plean teanga mionsonraithe a ullmhú dá dtionscadal a chinntíonn go soláthrófar na haschuir theanga a bhfuiltear ag súil leis.  Má éiríonn le d’iarratas, déanfar é a mheas go leanúnach de réir na n-aschur teanga atá beartaithe.  
Díreofar aird ar leith ar an ghá atá le cinntiú go ndéanfar gach seirbhís a sholáthrófar trí mheán na Gaeilge agus cad iad na prótacail a chuirfear i bhfeidhm lena chinntiú gur mar sin atá sé.  
Tugtar treoirnótaí fá choinne gach ceist le cuidiú leat an fhoirm iarratais a chomhlánú. Ba chóir duit iad seo a léamh go cúramach sula dtugann tú freagra ar cheist ar bith.  B’fhearr gach iarratas a chomhlánú ar ríomhaire, ag úsáid leagan Word den iarratas ar féidir é a íoslódáil ónár suíomh gréasáin � HYPERLINK "http://www.ciste.ie" ��www.ciste.ie� nó is féidir é a chur chugat ar ríomhphost.  





Foirm Iarratais





Deartar an fhoirm iarratais chun an oiread faisnéise agus is féidir a thabhairt le cuidiú le tionscadal a phróiseáil agus a anailísiú.  I gcásanna áirithe, thiocfadh dó go mbeadh tuilleadh faisnéise de dhíth agus, más gá, rachfar i dteagmháil leat arís chomh luath agus is féidir.  

